Hun er utdannet ved Statens håndverks- og kunstindustriskole (SHKS), der hun gikk på illustrasjons- og bokkunstlinjen og tok diplomeksamen i 1979. Senere har hun hatt arbeidsopphold både ved SHKS' raderklasse og ved Scuola Internationale de Grafica i Venezia, samt ved Atelier Lacouriere et Frelaut i Paris. En studiereise i Kenya rundt år 2000, der hun blant annet opplevde masaifolkets skikker, levesett og omgivelser, kom til å prege motivvalgene og fargekoloritten hennes.